Document ID: 31997L0057

31997L0057
L 265/87
SLUŽBENI LIST EUROPSKE UNIJE
DIREKTIVA VIJEĆA 97/57/EZ
od 22. rujna 1997.
o uspostavi Priloga VI. Direktivi 91/414/EEZ o stavljanju sredstava za zaštitu bilja na tržište
VIJEĆE EUROPSKE UNIJE,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno njezin članak 18. stavak 1.,
uzimajući u obzir prijedlog Komisije,
budući da je presudom Suda EZ-a od 18. lipnja 1996. (2) poništena Direktiva Vijeća 94/43/EZ (3) od 27. srpnja 1994. o uspostavi Priloga VI. Direktivi 91/414/EEZ;
budući da se Prilogom VI. Direktivi 91/414/EEZ utvrđuju jedinstvena načela kojima je cilj osigurati da države članice pri odlučivanju o registraciji sredstava za zaštitu bilja primjenjuju zahtjeve članka 4. stavka 1. točaka (b), (c), (d) i (e) te Direktive na istovjetni način i na visokoj razini zaštite zdravlja ljudi i životinja te okoliša što se tom Direktivom traži;
budući da je stoga potrebno utvrditi podrobna pravila za ocjenu informacija o sredstvima za zaštitu bilja koje dostavljaju podnositelji zahtjeva te za donošenje odluke o registraciji na temelju rezultata te ocjene;
budući da se ta načela moraju utvrditi za svaki od različitih zahtjeva predviđenih člankom 4. stavkom 1. točkama (b), (c), (d) i (e);
budući da je u početku moguće u ovoj fazi utvrditi jedinstvena načela samo za kemijska sredstva za zaštitu bilja; budući da stoga preostaje da se jedinstvena načela za sredstva koja sadrže mikroorganizme utvrde u skladu s istim postupkom predviđenim člankom 18. stavkom 1. Direktive 91/414/EEZ; budući da je ovakav pristup u skladu s Direktivom 91/414/EEZ, a posebno njezin članak 23. stavak 2.;
budući da sva sredstva za zaštitu bilja posebno moraju zadovoljiti visoku razinu zaštite svih podzemnih voda sukladno uvjetima uporabe koji se utvrđuju pri registraciji; budući da se stoga mora predvidjeti da se sredstva za zaštitu bilja mogu registrirati samo ako se primjereno dokaže da njihova uporaba u skladu s uvjetima utvrđenim u rješenju o registraciji, neće dovesti do koncentracija aktivnih tvari ili relevantnih metabolita, produkata razgradnje ili reakcije u podzemnim vodama koje prekoračuju maksimalno dopuštene vrijednosti za podzemne vode navedene u toj Direktivi; budući da ovo vrijedi i za sredstva za zaštitu bilja koja sadrže aktivne tvari, koje se na tržištu nalaze dvije godine od objave Direktive 91/414/EEZ što znači da se za ta sredstva može izdati rješenje o registraciji samo ako se primjereno dokaže da pod novim uvjetima uporabe koji su propisani rješenjem o registraciji, očekivane koncentracije koje proizlaze isključivo iz nove uporabe neće prelaziti maksimalno dopuštene vrijednosti navedenih u toj Direktivi;
budući da odredbe ove Direktive u vezi sa zaštitom voda, uključujući i odredbe koje se odnose na praćenje, ne dovode u pitanje obveze država članica na temelju predmetnih Direktiva, a posebno Direktiva 75/440/EEZ (4), 80/68/EEZ (5) i 80/778/EEZ (6);
budući da je u tijeku revizija gore navedenih direktiva, a prema potrebi će slijediti prilagodba ove Direktive;
budući da je kratko razdoblje provedbe opravdano s obzirom na odluku Suda EZ-a od 18. lipnja 1996. kojom se revidiraju samo one odredbe koje se odnose na podzemne vode,
DONIJELO JE OVU DIREKTIVU:
Članak 1.
Ovime se uspostavlja Prilog VI. Direktivi 91/414/EEZ kako je navedeno u Prilogu ovoj Direktivi.
Članak 2.
Države članice donose zakone i druge propise potrebne za usklađivanje s odredbama ove Direktive najkasnije do 1. listopada 1997.
Kada države članice donesu ove mjere, te mjere prilikom njihove službene objave sadržavaju uputu na ovu Direktivu ili se uz njih navodi takva uputa. Načine toga upućivanja određuju države članice.
Članak 3.
Ova Direktiva stupa na snagu na dan objave u Službenom listu Europskih zajednica.
Članak 4.
Ova je Direktiva upućena državama članicama.
Sastavljeno u Bruxellesu 22. rujna 1997.

Labels: 20
3
0
6